- Vi takker for 10 spændende og lærerige år her i Hals og har ikke helt selv forstået, at der nu ikke længere findes en håndværksbager i vores allesammens dejlige by, skriver de tidligere indehavere på Facebook.

Der bliver ikke formet boller eller langet flere flødeskumskager over disken på Mejdahls Bageri i Østergade i Hals. Butikken er lukket med øjeblikkelig virkning. Det skriver indehaverne, Lise og Steen Mejdahl på Facebook. - Med først en periode med corona og nu en krig, der medfører råvarestigninger og energiafgifter, som er helt hen i vejret, er beslutningen, at forretningen lukker, lyder det fra dem i opslaget. I kommentarsporet er det strømmet ind med beskeder fra folk, som ærgrer sig over lukningen, og som yderligere giver de tidligere indehavere nogle støttende ord med på vejen. Frygter for butikslivet Også Hals Erhvervsforening ærgrer sig over, at byens sidste håndværksbager lukker. - Det er en katastrofe. Jeg mangler ord, siger formanden for foreningen, Karsten Trabjerg. Han frygter, at andre butikker også kan blive nødsaget til at dreje nøglen grundet de skyhøje energipriser. - Vi er presset derud, at vi efterhånden kun har ganske få helårsbutikker. Mange af vores butikker er dybt afhængige af deres omsætning om sommeren, og de er derfor nødsaget til at skulle skrabe en masse penge ind i omsætning der, eftersom energiregningerne bare bliver større og større, siger han. Hvis borgerne i Hals fortsat vil have morgenbrød, skal de nu handle hos Meny, Aldi eller Coop365discount.